13मार्च 2010,को मुझे सर्किट हाउस में काफी समय तक रहना पडा क्योंकि कल की चर्चा में यह निश्चित किया गया था कि शहर की पीने की पानी की वास्तविक समस्याओं से कोई भी बाहरी व्यक्ति तभी पूरी तरह वाकिफ हो सकता है जब वह उन संसाधनों और उन स्थलों की पूरी तरह जांच करे और लोगों से रूबरू हो सके. इस काम के लिए वहां के निगम के चेयर मैन साहब ने वाहन उपलब्ध करवाने का आश्वासन भी दिया था और हमारे साथ एक सहायक अभियंता को भी साथ लगा दिया था.अब उन्हीं का इंतजार जो कटने का नाम ही नहीं ले रहा था.समय तेजी से भागा जा रहा था और हालत ऐसी हो रही थी कि घर के रहे थे और न घाट के. साथ में आया पुत्र भी अब बोर होने लगा था हम आए थे पर्यटन के इरादे से और काम कर रहे थे सामाजिक सेवा का. पहले तो वह कुछ हिचकिचा रहा था लेकिन हमारा यह काम उसे भी रास आने लगा था. आखिर वह छात्र बी.ए. अंतिम वर्ष का है और वह भी दिल्ली विश्वविद्यालय जैसी प्रख्यात संस्था का, जिसे आज अंतर्राष्ट्रीय स्तर के बुद्धजीवी पैदा करने का श्रेय हासिल है. वह कुछ और सोचता कि मैंने स्वयं आगे बढ़ कर निगम कार्यालय जाने का निर्णय लिया. जैसाकि पहले भी बताया जा चुका है कि पोर्टब्लेयर में आप मुश्किल से दस मिनट में एक सिरे से दूसरे सिरे तक दस मिनट में पहुंच सकते हैं. देश की एकमात्र ऐसी राजधानी है जहां कभी जाम से वास्ता नहीं ही पड़ सकता है. देश के लिए गौरव की बात हो सकती है. खैर जब हम वहां पहुंचे तो पता चला कि जिस सहायक अभियंता को हमारे साथ लगाया गया था ,अचानक रात में उनकी तबियत खराब हो गई. फिर भी वे मार्च का महीना होने के कारण केवल कुछ पलों के लिए ही आए थे और निकलने वाले थे.जाते-जाते उन्होंने एक पार्षद से परिचय भी करा गए जो आगे चलकर एक आइकन साबित हुए.